tartuNLP/wikipedia-smugri-20251201 huggingface dataset:
Artemio Franchi

Artemio Franchi (8. tammikuuta 1922 Firenze – 12. elokuuta 1983 Siena) oli italialainen jalkapallovaikuttaja.
Franchi toimi aktiivisesti kansainvälisissä jalkapallojärjestöissä. Hän oli UEFA:n puheenjohtaja vuosina 1972–1983 ja FIFA:n varapuheenjohtaja vuosina 1974–1983. Franchi oli myös Italian jalkapalloliiton puheenjohtajana kahdesti (1967–1976, 1978–1980) ja sitä ennen hän toimi muun muassa Fiorentinan puheenjohtajana.
Artemio Franchi kuoli auto-onnettomuudessa Toscanassa 12. elokuuta 1983. Franchin mukaan on nimetty sekä Fiorentinan että Sienan kotistadion. Hänen mukaansa oli nimetty myös Artemio Franchi Trophy. Italian viranomaiset löysivät useisiin terroritekoihin kuten Bolognan pommi-iskuun ja muihin vakaviin rikoksiin yhdistetyn vaikutusvaltaisen Propaganda Due -salaseuran johtaja Licio Gellilta vuonna 1981 myös Artemio Franchin sisältäneen luettelon järjestön jäsenistä.
Mykerö

Mykerö on asterikasvien eli mykerökukkaisten (Asteraceae eli Compositae) heimolle tyypillinen kukintomuoto. Siinä kukintopohjukseen on kiinnittyneenä satoja pieniä kukkia niin tiheästi, että muodostuma muistuttaa ulkonäöltään usein erehdyttävästi yhtä kukkaa. Kukinnon jokaisessa kukassa on kuitenkin pienoiskoossa ja usein muodoltaan muuntuneina kaikki tavallisen kukan osat: terälehdet, heteet ja emi, useimmiten myös verholehdet. Näissä pikkukukissa terälehdet ovat kuitenkin kasvaneet yhteen siten, että ne muodostavat kielimäisen tai torvimaisen teriön. Toisinaan, esimerkiksi ahopäivänkakkaralla, kukintoa kuitenkin ympäröivät vielä kielimäiset "laitakukat", jotka muistuttavat yksinkertaisen kukan terälehtiä, mutta koostuvat itse asiassa viidestä kapeasta yhteen kasvaneesta terälehdestä.
Saman kasviyksilön mykeröt muodostavat yhdessä "mykeröstön", joka voi noudattaa jotain tavallisten kukkien kukintotyyppiä. Mykeröstö voi olla muodoltaan esimerkiksi terttu, viuhko tai huiskilo.
Opilio Rossi

Opilio Rossi (14. toukokuuta 1910 New York – 9. helmikuuta 2004 Rooma) oli katolisen kirkon pappi, joka toimi vuosina 1976–1984 paavillisen maallikkojen neuvoston puheenjohtajana. 
11. maaliskuuta 1933 pappisvihkimyksensä saaneesta Rossista tuli nuntius Ecuadoriin (1953), Chileen (1959) ja Itävaltaan (1961). Hänestä tehtiin kardinaali vuonna 1976, ja hän oli kardinaaliprotodiakoni vuosina 1983–1987.
Rossi osallistui Vatikaanin toiseen kirkolliskokoukseen ja vuoden 1978 kahteen konklaaviin. Hän yleni vuonna 1987 kardinaalidiakonista kardinaalipapiksi. Hän kuoli 93-vuotiaana.
Stanisław Ryłko

Stanisław Marian Ryłko (s. 4. heinäkuuta 1945) on katolisen kirkon puolalainen pappi. Hänestä tehtiin kardinaali(diakoni) vuonna 2007. 
Vuonna 1995 Ryłkosta tehtiin Novican titulaariarkkipiispa ja Paavillisen maallikkoneuvoston sihteeri. Vuonna 2003 hänestä tuli samaisen neuvoston puheenjohtaja.
Clintonin piirikunta (Ohio)

Clintonin piirikunta on piirikunta Ohiossa, Yhdysvalloissa, joka on nimetty George Clintonin mukaan. Sen suurin kaupunki on Wilmington.
Maantiede.
Clintonin naapuripiirikuntia ovat Greene pohjoisessa, Fayette koillisessa, Highland kaakossa, Brown etelässä, Clermont lounaassa ja Warren lännessä.
Väestö.
Piirikunnassa oli vuoden 2010 väestönlaskennassa 42 040 ihmistä. Etniset ryhmät jakautuvat valkoisiin, joita on 95,0%, mustiin (2,4%), alkuperäisamerikkalaisiin (0,3%) ja aasialaisiin (0,5%).
Kotitalouden mediaanitulo on 47 264 ja köyhyysrajan alapuolella oli 14,8% väestöstä vuosina 2007–2011.
Unirecords

Unirecords Oy oli levy-yhtiö, joka aloitti toimintansa Lahdessa 1990-luvun keskivaiheilla ja keskittyi kotimaiseen iskelmämusiikkiin paljolti yhteistyössä entisen Jugoslavian alueen muusikoiden kanssa. 
Unirecordsin perustaja ja toimitusjohtaja oli Ari Laurila, ja yhtiö toimi tiiviissä yhteistyössä hänen managerivaimonsa Hannele Laurilan Uniartists-yhtiön kanssa. Yhtiöt tulivat tunnetuksi uudenkaltaisista artistisopimuksistaan ja niistä aiheutuneista oikeusjutuista.
Unirecordsin kautta uransa aloittivat muun muassa Laura Voutilainen, Isto Hiltunen ja Janne Hurme.
Historiaa.
Lahtelainen liikemies Ari Laurila ja hänen vaimonsa Hannele Laurila kiinnostuivat alkuvuodesta 1993 Bosnian sotaa Suomeen paenneista serbi- ja kroaattimuusikoista, joiden Colours-yhtyettä he kuulivat korpilahtelaisessa ravintolassa. Yhtyeen johtaja Michael Goodman oli kotimaassaan ollut menestyksekäs levytuottaja omine studioineen. Laurilat saivat idean kappaleesta, joka herättäisi suomalaisyleisön sympatiat jugoslaavimuusikoita kohtaan ja jonka tuotoista osa ohjattaisiin Suomen Punaisen Ristin kautta sota-alueelle. Single ”Help Us Back Home, Sarajevo” sai julkisuutta muun muassa Music Televisionin uutisissa, mutta tavoitteena ollut Euroopan-laajuinen levitys ei onnistunut. Laurila totesi "Helsingin Sanomien" haastattelussa jääneensä hankkeesta raskaasti tappiolle. Hankkeesta aiheutui myös tekijänoikeusriitoja Laurilan ja yhtyeen jäsenten välille.
Michael Goodman jäi kuitenkin Suomeen Unirecordsin tuottajaksi, ja hänen johdollaan ja monien muiden balkanilaismuusikoiden sävellyksin tehtiin valtaosa Unirecordsin alkuvuosien tuotannosta, muun muassa Laura Voutilaisen esikoisalbumi ja Isto Hiltusen kolme ensimmäistä albumia. Goodmanin lisäksi keskeisiä hahmoja olivat sarajevolaisveljekset Edo ja Adi Muhalilovic. Laura Voutilaisen esikoisalbumi koottiin pääosin bosnialaisyhtye Hari Mata Harin sävelmistä Turkka Malin suomentamina. 
Levy-yhtiö ja sen kanssa tiiviisti toiminut Hannele Laurilan Uniartists saivat 1990-luvun keskivaiheilla julkisuutta erimielisyyksistään Laura Voutilaisen kanssa. Voutilainen irtautui sopimuksistaan julkisuutta saaneiden oikeuskäsittelyjen avulla. Myös Isto Hiltunen vei äänitepalkkioasiansa oikeuteen vuonna 1997, hävisi jutun valtaosin mutta sai purettua pitkän sopimuksensa Unirecordsin kanssa.
Johanna Siekkisen levyttämä kappale "Kesäyö" osoittautui plagiaatiksi Vaya Con Diosin kappaleesta "Nah Neh Nah", ja "Anteeksi"-kappale Madonnan hitin "La Isla Bonita" kopioksi. Levy-yhtiö vetikin sitten albumin kokonaan pois myynnistä.
Unirecords meni konkurssiin vuonna 2002.
Anismalikka

Anismalikka ("Clitocybe fragrans", aikaisemmin "vaalea tuoksumalikka") on kupera tai laakealakkinen likaisenvalkea malikkalaji. Sen lakki on keskeltä ruskea. Heltat ovat sienellä likaisenvalkoiset. Jalka on valkea. Malto on likaisenvalkoista. Sieni kasvaa havu- ja lehtimetsien sammalikoissa ja ruohikoissa. Se on Etelä- ja Keski-Suomessa yleinen.
Ainakin Venäjällä lajia pidetään syömäkelpoisena pitkähkön esikeittämisen jälkeen. On kuitenkin aiheellista muistaa, että ainakin osa valkoisista malikoista on myrkyllisiä, koska ne sisältävät muskariinia.
Palomalikka

Palomalikka ("Bonomyces arnoldii") on laakea tai suppiloimainen punaruskea sienilaji. Sen heltat ovat valkoiset ja jalka lakin värinen. Malto on valkoista ja tuoksuu jauholta. Palomalikka kasvaa hiekkaisilla mäntykankailla, puutarhoissa ja palopaikoilla. Se on yleinen Suomessa.
Aiemmin palomalikka tunnettiin virheellisesti nimellä "Clitocybe sinopica", kun taas lähisukuista tiilimalikkaa kutsuttiin nimellä "Clitocybe subsinopica". Tarkemmissa tutkimuksissa on kuitenkin ilmennyt, että molempien tieteellisten nimien lajikuvaukset vastaavat samaa lajia, tiilimalikkaa. Lisäksi on todettu, että palo- ja tiilimalikka eivät ole läheistä sukua varsinaisille malikoille ("Clitocybe"). Nykyään palomalikka tunnetaan nimellä "Bonomyces arnoldii" ja tiilimalikka nimellä "Bonomyces sinopicus".
Haisumalikka

Haisumalikka ("Singerocybe phaeophthalma", syn. "Clitocybe phaeophthalma") on kupera tai suppilomainen vaaleanruskea ja kuivana valkoinen sienilaji. Sen jalka on lakin värinen tai vaaleampi. Heltat ovat valkoiset. Malto on valkeaa. Sieni haisee ja maistuu pahalta eikä ole ruokasieni. Se kasvaa Suomessa lehtimetsissä kalkkimailla hyvin harvinaisena.
Eteläntähtimalikka

Eteläntähtimalikka ("Omphaliaster asterosporus", syn. "Hygroaster asterosporus") on laakea tai kupera ruskeanharmaa ja kuivana vaalea sienilaji. Sen jalka on lakin värinen. Heltat ovat lakkia vaaleammat. Malto haisee ja maistuu jauholta. Eteläntähtimalikka ei ole ruokasieni. Se kasvaa melko harvinaisena havumetsien sammalikoissa.
Valemalikka

Valemalikka ("Pseudoclitocybe cyathiformis", aikaisemmin "tumma malikka") on suppilomainen ruskea tai harmaa valemalikkalaji. Sen lakki on 3–10 senttimetriä leveä. Heltat ovat melko harvat ja harmaat, likaisenruskeat tai likaisenvaaleat. Jalka on lakin värinen ja sen yläosassa on hopeanukkainen vyöhyke. Jalan pituus on 5–10 senttimetriä. Sienen haju muistuttaa karvasmantelia. Valemalikka kasvaa lehti- ja havumetsissä, nurmikoilla, niityillä, puutarhoissa ja muilla kulttuuripaikoilla. Se on yleinen Etelä- ja Keski-Suomessa. Kasvuaika on syyskuusta marraskuuhun. Laji on luokiteltu Suomessa elinvoimaiseksi.
Kangaslohisieni

Kangaslohisieni ("Laccaria bicolor") on kupera tai laakealakkinen lohen- tai ruskeanpunainen sienilaji. Heltat ovat sienellä lohenpunaiset tai violetit. Jalka on lohen- tai ruskeanpunainen. Sieni kasvaa havumetsissä, metsäteiden reunoilla ja laitumien ruohikoissa. Se kasvaa koko Suomessa paikoittain. Kangaslohisieni kuuluu syötäviin sieniin.
Kangaslohisieni muodostaa sienijuuria havupuiden, Suomessa ainakin männyn kanssa, mutta myös tunturikoivun kanssa. Lajin genomi on huomattavan suuri, noin 23 000 geeniä. Lajin tiedetään käyttävän eläinravintoa ainakin hyppyhäntäisiä.
Uurrejalkajuurekas

Uurrejalkajuurekas ("Gymnopus fusipes", syn. "Collybia fusipes") on kupera kellan- tai punaruskea juurekaslaji. Sen jalka on kellanruskea ja uurteinen. Heltat ovat valkeat ja vanhemmiten punaruskeat. Malto on valkean punaruskeasäyistä. Maku on mieto mutta juurekas ei ole ruokasieni. Se kasvaa tammien seuralaisena ryhmittäin. Se on Etelä-Suomessa harvinainen.
Kalpeajuurekas

Kalpeajuurekas ("Gymnopus dryophilus", syn. "Collybia dryophila") on laakea kellanruskea tai vanhemmiten vaalealakkinen juurekaslaji. Sen heltat ovat valkoiset tai vanhemmiten vaalean puunväriset. Jalka on kellanruskea. Se kasvaa yleisenä metsissä sammalen seassa alkukesästä saakka.
Tupasjuurekas

Tupasjuurekas ("Collybiopsis confluens", syn. "Collybia confluens") on ohutlakkinen, laakea punertava tai nahanvärinen juurekaslaji. Sienen heltat ovat aluksi valkeat ja vanhemmiten säämiskänväriset. Jalka on lakkia vaaleampi ja alhaalta punaruskea. Sieni ei tuoksu eikä maistu miltään. Se kasvaa noidankehinä metsissä koko Suomessa.
Sverre Kolterud

Sverre Cristiansen Kolterud (15. maaliskuuta 1908 Dokka–7. marraskuuta 1996 Oslo) oli norjalainen yhdistetyn hiihtäjä.
Kolterud saavutti yhdistetyn MM-hopeaa 1931 Oberhofissa ja uudelleen 1934 Sollefteåssa. Lake Placidin olympialaisissa vuonna 1934 hänen sijoituksensa oli neljäs, millä hän varmisti norjalaisten neloisvoiton kilpailussa.
Silvennoinen

Silvennoinen on suomalainen sukunimi.
Tunnettuja Silvennoisia:
USS Kitty Hawk (CV-63)

USS Kitty Hawk (runkonumero CV-63) oli Yhdysvaltain laivaston Kitty Hawk -luokan lentotukialus, joka oli nimetty Wrightin veljesten kotipaikan mukaan. Se oli viimeinen palveluksessa ollut Yhdysvaltain lentotukialus, jossa ei käytetty ydinvoimaa. Se korvattiin palveluskäytössä "USS George H. W. Bushilla" alkuvuodesta 2009.
Valmistus.
Alus tilattiin New York Shipbuilding Corporationilta Camdenista New Jerseystä, missä köli laskettiin 27. joulukuuta 1956. Alus laskettiin vesille 21. toukokuuta 1960 kumminaan Neil H. McElroyn puoliso ja otettiin palvelukseen 29. huhtikuuta 1961 Philadelphian laivastontelakalla ensimmäisenä päällikönään William F. Bringle.
Palvelus.
"Kitty Hawk" lähti 28. toukokuuta 2008 Jokosukasta ja se saapui 10. kesäkuuta Guamiin. Alus määrättiin korvaamaan "USS George Washingtonia", joka oli telakalla korjattavana, Havaijilla 29. kesäkuuta - 31. heinäkuuta järjestetyssä RIMPAC 2008 -harjoituksessa ja se saapui Pearl Harboriin 1. heinäkuuta liittyen harjoitukseen. Harjoituksen päätyttyä alus jatkoi matkaansa ja se saapui 7. elokuuta San Diegoon. Alus jatkoi matkaansa 28. elokuuta saapuen 2. syyskuuta Kitsap-Bremertonin laivastotukikohtaan. Alus poistettiin palveluksesta ja se siirrettiin reserviin 31. tammikuuta 2009 Bremertonissa.
Romuttaminen.
Viimeiset vuotensa Kitty Hawk vietti suureksi osaksi Yhdysvaltain Yokosukan sotilastukikohdassa Japanissa. Vuonna 2021 alus myytiin romuttamolle alle yhden dollarin hinnalla. Vuonna 2022 se aloitti viimeisen matkansa Washingtonista Etelä-Amerikan ympäri kohti Meksikonlahtea.
Yhdenvertaisuuslaki

Yhdenvertaisuuslaki () oli 14. toukokuuta 1912 Suomen suuriruhtinaskunnassa voimaan tullut laki, jonka mukaan "Venäjän alamaisilla jotka eivät ole Suomen kansalaisia, annetaan Suomessa samat oikeudet kuin paikallisillakin kansalaisilla on." Laki oli säädetty yleisvaltakunnallisessa lainsäädäntöjärjestyksessä, niin että Venäjän valtakunnanneuvosto ja duuma hyväksyivät sen, mutta Suomen eduskuntaan ei lakia tuotu käsiteltäväksi. Keisari Nikolai II oli vahvistanut 1910 lain yleisvaltakunnallisesta lainsäädäntöjärjestyksestä, ja yhdenvertaisuuslaki oli tärkeimpiä tämän lain nojalla säädetyistä ns. yleisvaltakunnallisista laeista.
Lain nojalla Venäjän kansalaiset saivat oikeuden nauttia elinkeinon harjoittamisessa Suomessa samoja oikeuksia kuin suomalaiset sekä oikeuden hakea virkoja Suomesta ilman Suomen kansalaisuutta ja toimittaa asioitaan viranomaisten kanssa venäjän kielellä.
Koska Suomen eduskunta ei ollut hyväksynyt yhdenvertaisuuslakia, monet suomalaiset viranomaiset kieltäytyivät noudattamasta sitä. Useita näistä kieltäytyjistä tuomittiin vankeusrangaistuksiin venäläisissä tuomioistuimissa. Maistraateille alkoi saapua venäläisten elinkeinoilmoituksia. Kun maistraatit eivät niitä ottaneet vastaan, vangittiin niiden jäseniä ja vietiin Pietariin. Tuomiot olivat ankaria ja niitä seurasi viranmenetys. Tuomittujen virkamiesten ja oikeuden jäsenien tilalle tuli myöntyvyyssuunnan edustajia. Viipurin maistraatin jäsenet vangittiin ja vietiin Pietariin Krestyn vankilaan sen jälkeen, kun maistraatti oli kieltäytynyt käsittelemästä erään venäläisen talonpojan jättämää elinkeinoilmoitusta lihakaupan pidosta Viipurissa. Kun Viipurin hovioikeus piti maistraatin päätöksen ennallaan, myös hovioikeuden jäsenet joutuivat kahdeksaksi kuukaudeksi Krestyn vankilaan vuosina 1913–1914.
Lappeen tuomiokunnan kihlakunnantuomarina toiminut Pehr Evind Svinhufvud puolestaan kieltäytyi vuonna 1914 tunnustamasta Venäjän kansalaista Konstantin Ivanovitš Kasanskia Suomen prokuraattoriksi. Suomen kenraalikuvernööri Frans Seyn erotti hänet tuomarinvirasta. Kun Svinhufvud kieltäytyi eroamasta, hänet vangittiin Luumäellä kesken oikeudenistunnon ja karkotettiin Siperian Tomskiin.
Yhdenvertaisuuslakia ei julkaistu Suomen asetuskokoelmassa, mutta se julkaistiin 1912 suomeksi erillisenä teoksena nimeltä "”Yhdenwertaisuuslaki” ja kunnanviranomaiset". Teoksella ei ollut merkitty tekijöitä, ja siinä olleissa lain kommenteissa huomautettiin, ettei Suomen eduskunta ollut lakia hyväksynyt.
Vankeuteen tuomittuja.
Viipurin maistraatin jäseniä ja 23 Viipurin hovioikeuden virkamiestä joutui vankeuteen yhdenvertaisuuslain vastustamisesta. Luettelossa henkilön virka vankeushetkellä.
Elossa olleet Viipurin hovioikeuden jäsenet, jotka oli tuomittu yhdenvertaisuuslain rikkomisesta vankeuteen Krestyn vankilaan Pietarissa viettivät vankeudesta paluun 25-vuotismuistojuhlaa 24. toukokuuta 1939 Hotelli Kämpissä Helsingissä.
Collective Consciousness Society (CCS)

Collective Consciousness Society, paremmin tunnettu nimellä CCS, oli brittiläinen rockyhtye, jonka keulahahmo oli blues-kitaristi Alexis Korner.
Yhtyeen perustivat vuonna 1970 John Cameron ja tuottaja Mickie Most, CCS koostui useasta studiomuusikosta, ja perustettiin aluksi äänityksiä varten. Mukana olivat myös Peter Thorup, laulu; Alan Parker, kitara; Harold McNair, huilu; Herbie Flowers, bassokitara; Roger Coulam, koskettimet; Barry Morgan, rummut; Don Lusher ja Bill Geldard, vetopasuuna. Jotkut soittajista olivat Blue Mink -nimisen bändin jäseniä.
CCS tunnetaan parhaiten Led Zeppelinin vuoden 1969 kappaleen "Whole Lotta Love" instrumentaaliversiosta, joka nousi Britannian singlelistalle 1970. Sitä käytettiin tunnussävelmänä suositussa BBC-ohjelmassa Top of the Pops 1970-luvulla ja myöhemminkin remiksattuna versiona.
CCS:n myydyimmät singlet olivat Donovanin laulut "Walkin" ja "Tap Turns on the Water". He levyttivät kolme albumia, jotka sisälsivät esimerkiksi cover-version blues-standardista "Boom Boom", Jethro Tullin "Living in the Past" ja Rolling Stonesin "(I Can't Get No) Satisfaction". Kokoelmalevy "Singles As, Bs and Rarities" julkaistiin vuonna 2004.
Albumit.
Kokoelmat
Kapoidi

Kapoidi on yksi Carleton Coonin teoksessa "The Origin of Races" (, 1962, ei suomennettu) esittämästä viidestä ihmisrodusta. Kapoidisen rodun muodostavat Coonin mukaan eteläisen Afrikan khoisan-kansat sekä jotkin pienet ryhmät Tansaniassa.
Coonin mukaan kapoidien esi-isistä on kaksi teoriaa. Toisen teorian mukaan he tulivat Pohjois-Afrikasta tai Saharasta jääkauden jälkeen. Toisen teorian mukaan he kehittyivät eteläisessä Afrikassa asuneista edeltäjistään ja sekoittuivat osittain "haamilaisten" kanssa. Kummankin teorian mukaan nykyiset sanit ovat kehittyneet esi-isiänsä pienikokoisemmiksi vasta eteläisessä Afrikassa viimeisten muutaman tuhannen vuoden aikana.
August Hjelt

August Johannes Hjelt (29. kesäkuuta 1862 Tuusula – 12. heinäkuuta 1919 Helsinki) oli suomalainen tilastotieteilijä, ylijohtaja ja senaattori. Hän oli suomalaisen puolueen kansanedustajana ensimmäisissä eduskunnissa.
Henkilöhistoria.
Hjeltin vanhemmat olivat professori, arkkiatri Otto E. A. Hjelt ja Yolanda Auror Thuneberg. Hänen veljiään olivat teologi Arthur Hjelt, kemisti, itsenäisyysmies Edvard Hjelt ja pankinjohtaja Otto Hjelt. August Hjelt pääsi ylioppilaaksi 1880 ja suoritti filosofian kandidaatin tutkinnon 1884, lisensiaatin ja tohtorin tutkinnon 1887 sekä myöhemmin lakitieteen kandidaatin tutkinnon 1898. Hän oli Tilastollisen päätoimiston 2. aktuaarina 1886–1895, senaatin oikeustoimituskunnan aktuaarina 1895-1902 sekä toimi vuodesta 1902 Tilastollisen päätoimiston ylijohtajana. Hjelt oli Hjeltin senaatissa senaatin kamaritoimituskunnan päällikkönä 1908–1909 ja talousosaston vt.varapuheenjohtajana 1909.
Hjelt oli porvarissäädyssä Heinolan edustaja valtiopäivillä 1897 ja Naantalin 1905–1906. Hän oli kansanedustajana 1907–1909 ja 1910–1911 edustaen Turun läänin eteläistä vaalipiiriä. Hjelt oli eduskunnan työväenasiain valiokunnan puheenjohtaja 1908. Hän kuului Helsingin kaupunginvaltuustoon ja toimi muun muassa tilastokomitean puheenjohtajana 1905–1915.
Hjelt oli naimisissa vuodesta 1887 Adéle Elisabeth Faltinin kanssa. Heidän tyttärensä Margareta "Greta" (1891-1969) avioitui vuonna 1916 tohtori Väinö Krohnin kanssa. Toinen tytär Toini (1894–1973) avioitui vuonna 1923 professori Felix Iversenin kanssa.
Puolalainen ja unkarilainen - kaksi hyvää ystävää

Puolalainen ja unkarilainen – kaksi hyvää ystävää on erään unkarilaisen ja puolalaisen sananlaskun alkurivi (, ).
Sananlaskun tausta.
Puolalaiset ja unkarilaiset ovat historiassaan pyrkineet auttamaan toinen toistaan. Toisen maailmansodan aikana puolalaiset pakolaiset saivat suojan Unkarista, ennen sitä puolalaiset taistelivat Unkarin vapauden taistelussa vuonna 1849.
Ystävyyspäivä.
Vuonna 2003 Unkarin eduskunta on esittänyt 12. maaliskuuta vietettäväksi "Unkarin ja Puolan kansojen ystävyyspäiväksi", myös Puolan eduskunta on hyväksynyt esityksen.
Jean Shepherd

Jean Shepherd (26. heinäkuuta 1921 Chicago, Illinois – 16. lokakuuta 1999) oli yhdysvaltalainen radiopersoona, jota joskus pidetään vapaamuotoisen puheradion luojana.
Shepherd aloitti uransa cincinnatilaisella WKRC-radioasemalla tiskijukkana, mutta hänet erotettiin koska hän puhui liikaa levyjen välissä. Sama tapahtui myös hänen kahdessa seuraavassa työpaikassaan. Vuonna 1955 Shepherd siirtyi newyorkilaiselle WOR-asemalle, josta hän sai oman myöhäisiltaan sijoittuvan ohjelmansa, joka koostui pitkälti improvisoiduista monologeista. Shepherd on esittänyt monologin jopa musiikkikappaleessa; kyseinen kappale on jazz-muusikko Charles Mingusin jazzkappale ”The Clown” vuodelta 1957.
Shepherdin monologeja julkaistiin myös kirjoina. Vuonna 1966 julkaistu "In God We Trust: All Others Pay Cash" toimi innoittajana elokuvalle "Joulutarina", jonka Shepherd myös käsikirjoitti. Lisäksi hän toimi elokuvan kertojana.
Jean Shepherd nimettiin Radio Hall of Fameen vuonna 2005.
Onni Schildt

Wolmar Onni Schildt (3. heinäkuuta 1851 Jyväskylä – 23. huhtikuuta 1913) oli suomalainen maanviljelysneuvos, valtiopäivämies ja senaattori.
Schildtin vanhemmat olivat piirilääkäri Wolmar Styrbjörn Schildt-Kilpinen ja Mathilda Fredrika Wilhelmina Wadenstjerna. Onni Schildt oli naimisissa vuodesta 1876 alkaen Mathilda Natalia Fredrika Tigerstedtin kanssa. Schildt pääsi ylioppilaaksi 1870 ja kävi Alnarpin maanviljelysopiston 1875. Hän oli Hovilan meijeri- ja karjanhoitokoulun johtajana 1879–1903, Mikkelin läänin virkatalojen tarkastaja 1889-1899 sekä senaatin talousosaston jäsenenä, senaattorina ja maanviljelystoimituskunnan päällikkönä Mechelinin ja Hjeltin senaateissa 1905–1909. Hän omisti Hovilan kartanon Sysmässä 1876-1913.
Schildt oli aatelissäädyssä sukunsa edustaja valtiopäivillä 1882, 1885, 1894, 1897, 1899, 1904–1905 ja 1905–1906. Hän toimi Itä-Hämeen maanviljelysseuran ja Mikkelin läänin maanviljelyseuran esimiehenä.
Mikko Jokela (muusikko)

Mikko Einari Jokela (s. 1. marraskuuta 1947 Tampere) on suomalainen muusikko, säveltäjä ja Kaseva-yhtyeen perustajajäsen. Jokelan pääinstrumentit ovat laulu ja 12-kielinen kitara. Hän on tehnyt lukuisia sävellyksiä ja sanoituksia,
osan yhdessä Asko Raivion kanssa. 
Mikko Jokela aloitti klarinetinsoiton opiskelun Tampereen musiikkiopistossa 10-vuotiaana. Jazz- ja viihdemusiikki teki Jokelaan vaikutuksen nuorella iällä, ja myöhemmin suuri innoittaja oli muun muassa The Beatles. Hän on äänialaltaan tenori. Kitaran lisäksi Jokela soittaa Kasevan levyillä sähköpianoa, sitaria ja bassoa, ja hän soittaa myös saksofonia harrastusluonteisesti. Jokelalla on kolme aikuista tytärtä: Nina, Katja ja Iinu, jotka myös kaikki laulavat ja esiintyvät eri kokoonpanoissa. Myös yksi Jokelan lapsenlapsista, Julia, on vakituisesti esiintyvä artisti.
Etelä-Pohjanmaan liitto

Etelä-Pohjanmaan liitto on lakisääteinen maakunnallinen kuntayhtymä. Etelä-Pohjanmaan liitto vastaa aluekehitysviranomaisena Etelä-Pohjanmaan maakunnan strategisesta kehittämisestä ja suunnittelusta. Etelä-Pohjanmaan liiton suunnittelu- ja kehittämisjärjestelmä perustuu alueiden kehittämistä ja alueiden käyttöä koskevaan lainsäädäntöön. Lisäksi liiton toimintaa ja tehtäviä ohjaa 1.1.2001 voimaan tullut perussopimus. Liiton muodostamaan kuntayhtymään kuuluu 18 jäsenkuntaa, jotka muodostavat Etelä-Pohjanmaan maakunnan.
Etelä-Pohjanmaan liitto on yksi Suomen yhteensä 18 maakunnan liitosta.
Hallinto.
Etelä-Pohjanmaan liiton perussopimuksen mukaisia toimielimiä ovat maakuntapäivät, maakuntavaltuusto, maakuntahallitus, tarkastuslautakunta, kulttuurilautakunta ja Etelä-Pohjanmaan maakunnan yhteistyöryhmä. Maakuntapäivät pidetään joka neljäs vuosi kunnallisvaalien jälkeisenä vuonna vuoden alkupuolella. Maakuntapäivillä valitaan neljäksi vuodeksi maakuntavaltuusto, joka käyttää kuntayhtymän ylintä päätösvaltaa.
Etelä-Pohjanmaan liittoa johtaa maakuntajohtaja. Maakuntajohtajana on 1. helmikuuta 2022 alkaen toiminut hallintotieteiden maisteri Heli Seppelvirta.
Toiminta.
Etelä-Pohjanmaan liitto toteuttaa toimielintensä päätösten mukaisesti maankäyttö- ja rakennuslaissa tarkoitettuja maakuntasuunnitelman ja maakuntakaavan mukaisia tehtäviä, aluepoliittisessa lainsäädännössä tarkoitettuja maakuntasuunnitelman, maakuntaohjelman ja sen toteuttamissuunnitelman mukaisia tehtäviä sekä maakunnan kansainvälistämistä, muulla lainsäädännöllä maakunnan liitolle määrättyjä tehtäviä ja maakunnan edunvalvontaa sekä jäsenkuntien liitolle antamia kulttuuri-, koulutus- ja kunta-asioihin liittyviä tehtäviä.
Santtu Otsamo

Santtu Otsamo (s. 2. elokuuta 1971) on suomalainen tanssija, koreografi ja tanssivalmentaja, joka on ollut 1990- ja 2000-luvuilla kiinnitettynä lukuisissa teatteriproduktioissa Tampereen Teatterissa ja Tampereen Työväen Teatterissa. Otsamo on tehnyt koreografian Seinäjoen kaupunginteatterin "Valkokangas tanssii ja soi" -ilotteluun yhdessä Pia Kahilan kanssa. Nykytanssijana hän on vieraillut esimerkiksi tamperelaisen Tanssiboxin teoksissa "New Work" ja "Ylämäkeen".
Otsamo saavutti kilpauransa aikana useita juniori-, nuoriso- ja yleisen luokan SM-mitaleja vakiotansseissa. Hän kuului Suomen maajoukkueeseen. Otsamo siirtyi kilpatanssin ammattilaiseksi parinsa Susanne Matsonin kanssa vuonna 1998. 
Otsamo on alun perin oululaisen tanssiurheiluseura Telemarkin kasvatteja, mutta edusti ennen ammattilaiseksi siirtymistään tamperelaista Stepiä. Hän asuu Tampereella, hän on naimisissa ja hänellä on kaksi lasta.
Töitä.
Otsamon kiinnitykset musikaalitanssijana vuosina 1997–2008:
Espoonlahden uimahalli

Espoonlahden uimahalli on Espoon Espoonlahdessa sijaitseva vuonna 1983 valmistunut uimahalli. Vuonna 2022 uimahallissa kävi yli 230 000 kävijää, mikä tekee siitä Espoon kolmanneksi suosituimman uimahallin Leppävaaran uimahallin ja ja Matinkylän uimahallin jälkeen. Vielä 2010-luvulla hallissa kävi vuosittain n. 350 000 vuosittaista kävijää, mutta Matinkylän hallin avautuminen on vähentänyt määriä merkittävästi.
Uimahalli.
Osmo Siparin suunnitteleman Espoonlahden uimahallin pääallas on 50 metriä pitkä ja 8-ratainen. Pääallas täyttää kansainväliset pitkän radan vaatimukset. Se voidaan katkaista 25 metrin altaaksi ja 24 metrin altaaksi. Pääaltaan lisäksi uimahallissa on lastenallas sekä 400-paikkainen katsomo. Vesien puhdistuksessa käytetään otsonointia.
Uimahallissa kilpauinti- ja kurssitoimintaa harjoittaa Cetus. Espoonlahden uimahallissa järjestetään vuosittain lukuisia Cetuksen isännöimiä uintikilpailuja sekä vesipallo-otteluita.
Uimahallin lisäksi rakennuksessa toimii muun muassa kuntosali, hieroja, parturi ja kahvila.
Laajennus- ja peruskorjaushanke.
Espoonlahden uimahalli on yhä lähes alkuperäisessä kunnossaan. Hallia oli tarkoitus alun perin peruskorjata ja laajentaa 2020-luvulla, mutta vuonna 2023 keskustelu kääntyi hallin purkamisen ja uuden rakentamisen kannalle.
Aina Lagus

Aina Gustava Lagus () oli suomalainen opettaja ja uskonnollinen kirjailija.
Lumijoen kappalaisen tytär Aina Lagus kävi Oulun ruotsalaisen tyttökoulun, ruotsalaisen kauppakoulun ja Helsingissä jatko-opiston. Hän toimi opettajana ensin Kristiinankaupungissa, sitten 20 vuoden ajan Porissa ja myöhemmin Maarianhaminassa, Kuopiossa ja Hämeenlinnassa. Lagus suoritti opettajan työn ohella yliopistollisen loppututkinnon ja ensimmäisenä naisena Suomessa käytännön näytteet uskonnonopetuksessa. Lagus toimi myös sisälähetyksen ja raittiustyön alueella matkapuhujana ja esitelmöitsijänä. Hän julkaisi uskonnollisia runokokoelmia sekä kokoelmia pitämistään puheista.
Marburgin uskontokeskustelu

Marburgin uskontokeskustelu oli vuonna 1529 järjestetty uskonpuhdistukseen liittyvä keskustelutilaisuus, jonka tarkoitus oli saada aikaan yksimielisyys erimielisten uskonpuhdistajien välille. Keskustelun osapuolet olivat "wittenbergiläiset" Martti Lutherin johdolla sekä Ulrich Zwinglin johtamat sveitsiläiset teologit. Kokouksen kutsui koolle Hessenin maakreivi Filip Jalomielinen.
Lutherin ja Zwinglin lisäksi tilaisuuteen osallistuivat Stephan Agricola, Johannes Brenz, Martin Bucer, Kaspar Hedio, Justus Jonas, Philipp Melanchthon, Johannes Oecolampadius ja Andreas Osiander.
Luther ja Zwingli onnistuivat sopimaan 14 kiistakysymystä viidestätoista, mutta ehtoollisen merkityksestä he eivät päässeet yksimielisyyteen, ja näin reformisteista tuli eri uskontokunta kuin luterilaisista. Zwingli itsekin totesi: "en haluaisi kenenkään kanssa olla niin mielelläni sovussa kuin wittenbergiläisten kanssa". Toiveista huolimatta keskustelut eivät tuottaneet toivottua lopputulosta. Molemmat osapuolet pysyivät tiukasti kannoissaan.
Erimielisyys: Onko ehtoollisleipä Jeesuksen ruumista fyysisesti vai symbolisesti?
Luther kirjoitti liidulla pöytään Jeesuksen sanat: "Hoc est corpus meum." ("Tämä on minun ruumiini.") Lutherin mukaan "est" ("on") tarkoittaa kirjaimellisesti "on". Zwinglin mukaan tässä yhteydessä se tarkoittaa sitä vain symbolisesti, "significat" olisi oikeampi termi. Tämä "est vai significat" muotoutui keskeiseksi kiistaksi.
Lutherin mukaan ehtoollisessa juodaan oikeasti Jeesuksen verta ja syödään tämän ruumista, koska Raamatussa Jeesus sanoi leivän olevan ruumiinsa. Hänen mukaansa Jeesus on "ruumiillisesti" läsnä muuntumattomassa leivässä ja viinissä, kun taas katolisten mukaan leipä ja viini muuttuvat ruumiiksi ja vereksi.
Sen sijaan Zwingli katsoi, että verta juodaan vain symbolisesti, ei fyysisesti: Jeesus on läsnä vain henkisesti, ei ruumiillisesti.
Lutherin mukaan Jeesus on kaikkialla, siksi myös leivässä ja viinissä. Zwinglin mukaan Jeesus on jumalana kaikkialla mutta ihmisenä, fyysisesti, hän voi olla vain yhdessä paikassa, ja se paikka on Jumalan oikealla puolella.
Tämän näkemyseron vuoksi Luther aluksi kieltäytyi tunnustamasta Zwinglin seuraajia kristityiksi mutta keskustelun jälkeen uudistajat osoittivat kirjoituksissaan keskinäistä kunnioitusta. 
Lopulta Zwingli ojensi kätensä kyynelet silmissä, mutta Luther kieltäytyi kättelemästä ja keskustelu päättyi epäsopuun.
Erimielisyyksien sopiminen.
Käytännössä uskontokeskustelun epäonnistuminen merkitsi protestanttien jakautumista luterilaisiin ja reformoituihin. Vasta vuonna 1973 (Leuenbergin konkordia) Euroopan luterilaisten ja reformoitujen kirkkojen edustajat julistivat, ettei "eriävillä ehtoolliskäsityksillä ollut enää kirkkoa erottavaa luonnetta".
Suprematialaki

Suprematialaki oli Englannin kuninkaan Henrik VIII:n aikana käyttöön otettu laki, joka käytännössä erotti anglikaanisen kirkon katolisesta kirkosta. Suprematialaki teki kuninkaasta paavia korkeamman käskijän ja pakotti papit vannomaan uskollisuudenvalan: 
Näkyviä vaikutuksia suprematialailla oli paitsi kirkkojen ero, myös luostarien omaisuuden takavarikoiminen kruunulle. Myöhempinä vuosina uskonpuhdistus Englannissa menestyi enemmän tai vähemmän hyvin, joten eri aikakausina myös suprematialain merkitys vaihteli.
Trygve Brodahl

Trygve Brodahl (20. elokuuta 1905 – 11. huhtikuuta 1996) oli norjalainen hiihtäjä, joka kilpaili 1930-luvulla. Hän voitti urallaan kaksi MM-mitalia: hopeaa 17 kilometriltä 1930 ja pronssia 50 kilometriltä 1935. 
Brodahl palkittiin Holmenkollen-mitalilla 1939 yhdessä Sven Selångerin ja Lars Bergendahlin kanssa.
Aloisius Joseph Muench

 
Aloisius tai Aloysius Joseph Muench (18. helmikuuta 1889 – 15. helmikuuta 1962) oli yhdysvaltalainen katolisen kirkon pappi. Hän syntyi Milwaukeessa, Wisconsinissa, ja sai pappisvihkimyksensä 8. kesäkuuta 1913. Hän toimi Fargon piispana Pohjois-Dakotassa vuosina 1935–1959.
Muenchista tehtiin kardinaali(pappi) vuonna 1959. Hän toimi myös nuntiuksena Saksaan.
Leif Skagnæs

Leif Ivar Skagnæs (20. marraskuuta 1903 Norderhov – 1. heinäkuuta 1955 Oslo) oli norjalainen yhdistetyn hiihtäjä, joka kilpaili 1930-luvulla. Hän saavutti hopeaa MM-kisoista vuonna 1930. 
Skagnæs osallistui Sankt Moritzin olympialaisiin 1928 sotilaspartiohiihdossa.
Villa Kokkonen

Villa Kokkonen on säveltäjä, akateemikko Joonas Kokkosen Järvenpäähän vuonna 1969 rakennuttama taiteilijakoti. Sen on suunnitellut arkkitehti Alvar Aalto.
Järvenpään Vanhankylänniemessä sijaitseva puurakenteinen Villa Kokkonen on yksi harvoista arkkitehti Alvar Aallon yksityiskäyttöön suunnittelemista rakennuksista. Valoisa moderni rakennus on suunniteltu säveltäjä Kokkosen kodiksi ja työtilaksi. Voidaankin sanoa, että rakennus ikään kuin kietoutuu äänieristetyssä työhuoneessa olevan flyygelin ympärille. Myös huonekalut ovat enimmäkseen Artekin ja Alvar Aallon varta vasten Villa Kokkosta varten suunnittelemia yksittäiskappaleita. Sisustuksessa on myös käytetty joitakin Joonas Kokkosen kuuluisimman teoksen, Viimeiset kiusaukset -oopperan lavasteita.
Säveltäjän kuoleman jälkeen talo ja irtaimisto olivat vähällä joutua huutokaupattavaksi ja hajalleen, mutta vuonna 1998 Järvenpään kaupunki osti talon Joonas Kokkosen perikunnalta. Pari vuotta myöhemmin perikunta lahjoitti irtaimiston kaupungille veloituksetta. Vuodesta 2009 vuoden 2021 kesäkuuhun Villa Kokkonen toimi Järvenpään kaupungilta talon vuokranneen taiteilija-, isäntä- ja yrittäjäparin – musiikin maisteri, pianisti Elina Viitailan sekä yhteiskuntatieteiden maisteri, oopperalaulaja Antti A. Pesosen – ylläpitämänä nähtävyytenä, joka oli avoinna matkailijoille. 
Villa Kokkonen suljettiin toukokuussa 2023 peruskorjauksen vuoksi. Talo on tarkoitus avata yleisölle taiteilijakotimuseona vuoden 2024 aikana.
Aftermath Entertainment

Aftermath Entertainment on yhdysvaltalainen levy-yhtiö, jonka on perustanut tuottaja ja rap-artisti Dr. Dre. Yhtiö toimii Universal Music Groupin omistaman Interscope Recordsin alaisuudessa.
Historia.
Dr. Dre:n erottua Death Row Recordsista kesäkuussa 1996, hän perusti välittömästi Aftermath Entertainmentin Interscope Recordsin kautta. Kokoelmalevy "Dr. Dre presents The Aftermath" julkaistiin vuoden loppupuolella, sisältäen kappaleita artisteilta, jotka olivat yhtiön ensimmäisiä artisteja. Vuonna 1997 Dawn Robinson ilmoitti eroavansa R&amp;B-ryhmä En Voguesta ja solmivansa sopimuksen Aftermathin kanssa. Ennen vuodenvaihdetta hän erosi äkillisesti yhtiöstä väittäen, että Dr. Dre toimi liian hitaasti hänen projektinsa suhteen.
Syksyllä 1997 Aftermath julkaisi ensimmäisen ja ainoan yhteistyöprojektin hip hop -ryhmä The Firmin kanssa. Huolimatta ennakkoon odotetuista Dr. Dren vierailuista albumilla ja odotuksista listasijoitusten suhteen, albumi myi kuitenkin alle kaupallisten odotusten ja pian The Firm hajosi. Aftermathin seuraavan julkaisun odotettiin olevan räppäri King Teeltä. Hänen albuminsa kuitenkin hyllytettiin ja King Tee myös erosi yhtiöstä. Veteraaniräppäri Rakim liittyi myös yhtiöön. Ongelmat lain kanssa pakottivat R&amp;B-laulaja Truth Hurtsin eroamaan yhtiöstä ja Rakimin paljon odotettu comeback albumikin hyllytettiin tuotannossa syntyneiden erimielisyyksien vuoksi. Tapahtumat pakottivat myös Rakimin jättämään yhtiön.
Aftermath hankki Jimmy Iovinen, Interscope Recordsin puheenjohtajan esityksen perusteella räppäri Eminemin riveihinsä vuonna 1998. Seuraavana vuonna julkaistiin "The Slim Shady LP", joka oli Eminemin ensimmäinen albumi Aftermathissa. Albumi nousi Billboard albumilistan kärkeen, myi nelinkertaista platinaa, ja oli yhtiön ensimmäinen onnistunut julkaisu. Vuonna 1999 Aftermath julkaisi Dr. Dren albumin "2001", joka myi kuusinkertaista platinaa. 2001 oli Dren seuraava albumi sitten vuoden 1992 "The Chronic" -albumin.
Muutamia muita artisteja, kuten Hittman, Truth Hurts ja Last Emperor liittyi myös Aftermathiin, mutta myöhemmin he erosivat. Vuonna 2003 Aftermath julkaisi 50 Centin albumin "Get Rich Or Die Tryin’" yhteistyössä Shady Recordsin kanssa. Räppäri The Game teki sopimuksen yhtiön kanssa vuonna 2003 ja hän julkaisi debyyttialbuminsa "The Documentaryn" yhteistyössä 50 Centin G-Unit Recordsin kanssa. Hieman The Documentaryn julkaisun jälkeen 50 Centin ja The Gamen välille syntyi riita, jonka seurauksena The Game erosi Aftermathista vuonna 2006 ja G-Unit Recordsista vuonna 2005.
Kokoonpano.
Entisiä artisteja.
Aftermathista eronneita artisteja:
Martin Peder Vangli

Martin Peder Vangli (joskus Martin P. Vangsli, 1. helmikuuta 1903 Åmot, Norja – 5. kesäkuuta 1976) oli norjalainen maasto- ja yhdistetyn hiihtäjä.
Vangli kilpaili 1930-luvulla. Hän saavutti hopeaa MM-kilpailuissa vuonna 1931 50 kilometrin matkalla. Vangli palkittiin Holmenkollen-mitalilla vuonna 1937 yhdessä Olaf Hoffsbakkenin ja Birger Ruudin kanssa.
Liikakulutus

Liikakulutus on liikakansoitukseen liittyvä käsite, jolla tarkoitetaan tilannetta, jossa kulutus henkeä kohden kohtuullisesta väestöntiheydestä huolimatta ylittää kestävyyden rajat. Liikakulutus liittyy läheisesti liikakansoitukseen, ympäristön kantokykyyn ja ekologiseen jalanjälkeen.
Liikakulutuksen kohteena voivat olla erilaiset uusiutumattomat luonnonvarat, esimerkiksi fossiiliset polttoaineet ja metallit. Lisäksi uusiutuvia luonnonvaroja, kuten vettä voidaan käyttää liikaa, jos sen seurauksena syntyy ympäristöongelmia.
Global Footprint Networkin mukaan ihmiskunta tulee kuluttamaan 40 prosenttia liikaa luonnonvaroja uusiutumiskykyyn verrattuna vuonna 2008. Tutkimuslaitoksen mukaan vuoden 2008 luonnonvarat kulutettiin loppuun 23. syyskuuta, joka oli vuoden 267. päivä.
Karl Lindberg (hiihtäjä)

Karl Johan Lindberg (14. toukokuuta 1906 Trångsviken – 23. toukokuuta 1988 Trångsviken) oli ruotsalainen hiihtäjä, joka kilpaili 1930-luvulla. Hän saavutti vuonna 1931 Oberhofin MM-kilpailuissa pronssia 50 kilometrin matkalla ja sijoittui neljänneksi 18 kilometrillä.
WC (rap-artisti)

WC, oikealta nimeltään William Loshawn Calhoun Jr., (s. 9. elokuuta 1970 Teksas) on yhdysvaltalainen rap-artisti.
Elämä ja ura.
William Calhoun syntyi Houstonissa Texasissa, mutta muutti lapsena South Centraliin Los Angelesiin. Hän ystävystyi samasta naapurustosta kotoisin olevan rap-artisti Ice Cuben kanssa ala-asteella. Calhoun on musiikkituottaja Crazy Toonesin isoveli.
Calhoun aloitti musiikkiuransa 1980-luvun lopulla Low Profile -duossa. Sen jälkeen hän perusti yhtyeen WC and the Maad Circle, joka julkaisi kaksi albumia 1990-luvun ensipuoliskolla. Ryhmä hajosi sen jäsenten Sir Jinxin ja Coolion keskityttyä soolouriinsa. Vuonna 1996 Calhoun julkaisi Ice Cuben ja Mack 10:n kanssa muodostamansa Westside Connection -yhtyeen esikoisalbumin. "Bow Down" myi platinaa.
Ensimmäisen sooloalbuminsa "The Shadiest One" WC julkaisi vuonna 1998. Albumin kolme kappaletta nousivat Top-20 listalle. Hänen toinen albuminsa "The Ghetto Heisman" julkaistiin vuonna 2002. Albumi myi kultaa.
Westside Connection julkaisi vielä toisen albumin vuonna 2003. Sittemmin WC on julkaissut sooloalbumit "Guilty by Affiliation" (2007) ja "Revenge of the Barracuda" (2011) sekä tehnyt yhteisalbumin Daz Dillingerin kanssa vuonna 2013.
Fritz Kaufmann

Fritz Kaufmann (15. huhtikuuta 1905 Grindelwald – tammikuu 1941) oli sveitsiläinen mäkihyppääjä, joka kilpaili 1930-luvulla. Hän voitti hopeaa MM-kilpailuista vuonna 1931. 
Lake Placidin olympialaisissa 1932 Kaufmann sijoittui kuudenneksi.
James Francis Stafford

James Francis Stafford (s. 26. heinäkuuta 1932) on katolisen kirkon yhdysvaltalainen pappi ja vuodesta 1998 yksi kardinaaleista. 1. maaliskuuta 2008 hän yleni kardinaalidiakonista kardinaalipapiksi.
Stafford syntyi Marylandin Baltimoressa ja sai pappisvihkimyksensä 15. joulukuuta 1957. Hän toimi Memphisin piispana vuosina 1982–1986 ja Denverin arkkipiispana 1986–1996. Hän oli Paavillisen maallikkojen neuvoston puheenjohtajana vuosina 1996–2003. Vuonna 2003 hänestä tuli Paenitentiaria Apostolica -tribunaalin johtaja.
Äänestysikäisenä kardinaalina Stafford osallistui vuoden 2005 konklaaviin, jossa tuli valituksi paavi Benedictus XVI.
.300 Winchester Magnum

.300 Winchester Magnum, tai .300 Win Mag, on metsästys- ja pitkänmatkan kiväärikaliiperi, (7,62 x 67 mm). Se on kehitetty Winchester Repeating Arms Company -tehtaalla vuonna 1963 Winchester Magnum cartridges -tuotesarjan yhdeksi patruunaksi. 300 Win Mag -hylsy on supistettu .338 Win Mag -hylsystä. 300 win mag on suosittu kaliiperi Amerikassa. Sitä käytetään hirven lisäksi muihin suuriin hirvieläimiin. Kaliiberin suosio liittynee suureen .30 Cal -luotivalikoimaan ja hylsyn suureen ruutitilavuuteen, jonka ansiosta luodille saadaan korkea lähtönopeus.
.338 Lapua Magnum

.338 Lapua Magnum on suomalaisen Lapuan patruunatehtaan kehittämä pitkänmatkan tarkkuus- ja metsästyspatruuna (8,6×70 mm tai 8,58×70 mm). Se on keskisytytteinen, pullonkaulamainen patruuna, jota käytetään erityisesti sotilas- ja kilpailutarkkuusammuntaan.
Antonio Mennini

Antonio Mennini (s. 2. syyskuuta 1947) on italialainen kirkonmies, joka sai katolisen pappisvihkimyksen 14. joulukuuta 1974. Hänestä tuli piispa vuonna 2000, jolloin hänet nimitettiin Ferentiumin titulaariarkkipiispaksi.
Mennini on ollut myös diplomaattisissa tehtävissä nuntiuksena Bulgariaan, Venäjälle ja Uzbekistaniin.
Lund (täsmennyssivu)

Lund, Lundh ja Lundi tarkoittavat seuraavia asioita:
Saksa ensimmäisessä maailmansodassa

Ensimmäisen maailmansodan aikana Saksa johti Itävalta-Unkarin kanssa keskusvaltoja, jotka lopulta hävisivät sodan. Saksa tuki liittolaistansa Itävalta-Unkaria tämän aloittaessa sodan Serbiaa vastaan ja joutui konfliktiin myös Serbian liittolaisen Venäjän kanssa sekä Ranskan kanssa. Ranska oli tehnyt Venäjän kanssa sopimuksen liittolaisuudesta sen varalta, että Saksa hyökkäisi.
Hyökkäys.
Saksa hyökkäsi puolueettoman Belgian kautta Ranskan maaperälle Schlieffen-suunnitelmansa mukaisesti. Saksan hyökättyä Belgiaan sotaan Saksaa vastaan liittyi myös Yhdistynyt kuningaskunta.
Tappio.
Epäonnistuneen hyökkäyksensä jälkeen Saksan armeija vaipui huomattavan taisteluväsymyksen valtaan. Rintamalla monet alkoivat kyseenalaistaa voiton mahdollisuuden. Sotilaille ja kotona oleville omaisille koetettiin toki vakuuttaa, ettei tilanne ollut aivan toivoton, sillä Saksan armeija seisoi yhä Ranskan maaperällä. Tämän ajateltiin olevan vahva valtti Saksalle, mikäli rauhasta ryhdyttäisiin neuvottelemaan.
Saksan neuvotteluasema kuitenkin heikkeni, kun tilanne kotirintamalla muuttui nopeasti. Sodan aiheuttama puute ruuasta, jatkuvat tiedot uusista taisteluiden uhreista sekä huhut vaikeuksista rintamalla purkautuivat loppuvuodesta 1918 suurissa kaupungeissa levottomuuksina ja mellakoina. Myös sotilaat olivat tyytymättömiä ja kapinamieli levisi rintamallekin. Saksan monarkia kumottiin vuoden 1918 vallankumouksessa, ja sekasortoinen tilanne sai keisari Vilhelm II:n pakenemaan maasta. Uuden, valtaan nousseen hallituksenkaan asema ei ollut helppo, sillä sen uhkana olivat saksalaiset kommunistit, jotka suunnittelivat avoimesti Venäjän vallankumouksen kaltaista kaappausta. Hallitus katsoi ainoaksi vaihtoehdoksi solmia rauha hinnalla millä hyvänsä. 
Vaikutus.
Ensimmäinen maailmansota päätyi, kun Saksan armeija antautui Yhdysvaltain edustajille 11. marraskuuta 1918. Kesäkuussa 1919 solmittiin Versailles’n rauhansopimus, jossa Saksa tuomittiin sotasyylliseksi ja määrättiin maksamaan suuret sotakorvaukset. Lisäksi Saksa menetti runsaasti maa-alueitaan ja sen armeijan koko rajoitettiin murto-osaan entisestä. Vuonna 1919 Saksasta tuli aina vuoteen 1933 asti Weimarin tasavaltana tunnettu valtio.
Itävallan syksyllä 1919 solmima Saint-Germainin rauha oli yhtä lailla maalle raskas, ja Itävalta-Unkarin kaksoismonarkia hajosi. 
Maailmansodassa kaatuneiden lukumäärä oli lähes 10 miljoonaa miestä – noin 6 400 miestä päivässä. Saksalaisia kaatui 1 800 000. Haavoittuneiden lukumäärä oli yli 21 miljoonaa. Sota oli siihen aikaisen maailmanhistorian tuhoisin. Lisäksi sotajoukkojen mukana levinnyt espanjantauti aiheutti kymmeniä miljoonia kuolonuhreja.
Nicolas Girasoli

Nicolas Girasoli (s. 21. heinäkuuta 1957) on italialainen roomalaiskatolinen arkkipiispa ja Pyhän istuimen diplomaatti. Hänet vihki papiksi paavi Johannes Paavali II 15. kesäkuuta 1980. Hän sai 24. tammikuuta 2006 nimitykset Egnazia Appulan titulaariarkkipiispaksi sekä apostoliseksi nuntiukseksi Sambiaan ja Malawiin.
Girasoli vihittiin piispaksi 11. maaliskuuta 2006. Pääkonsekraattorina toimi Angelo Sodano, jota avustivat Robert Sarah ja Luigi Martella.
Jelena Temnikova

Jelena Vladimirovna Temnikova (, s. 18. toukokuuta 1985 Kurgan, Neuvostoliitto) on venäläinen poplaulaja ja Serebro-yhtyeen entinen jäsen.
Temnikova tuli tunnetuksi sijoituttuaan kolmanneksi "Fabrika zvjozd" -kykyjenetsintäkilpailussa vuonna 2003. Kolme vuotta myöhemmin hän perusti kilpailun tuottajan Maksim Fadejevin kanssa Serebro-yhtyeen. Yhtye edusti Venäjää vuoden 2007 Eurovision laulukilpailussa, jossa se sijoittui kolmanneksi.
Pikkuluppio

Pikkuluppio ("Sanguisorba minor") on ruusukasvien heimoon kuuluva kasvi. Se kasvaa 40–90 cm korkeaksi. Sitä kasvaa muun muassa Ruotsissa, Saksassa ja Italiassa. Se kasvaa kalkkipohjaisilla ja ruohoisilla alueilla.
Pikkuluppiota käytetään myös salaateissa ja kastikkeissa. Sen makua kuvaillaan miedon kurkun tapaiseksi.
Freddie Mac

The Federal Home Loan Mortgage Corporation (FHLMC) (NYSE: FRE), yleisesti tunnettu nimellä Freddie Mac, on puolivaltiollinen kiinnitysluottoja myöntävä yhtiö. Freddie Mac hallitsee yhdessä Fannie Maen kanssa noin puolta Yhdysvaltain kiinnitysluottomarkkinoista. 
Yhdysvaltain luottokriisi.
Yhdysvaltain luottokriisi on ajanut Freddie Macin koviin vaikeuksiin. Yhdysvaltain liittovaltio päätti 7. syyskuuta 2008 ottaa Freddie Macin ja Fannie Maen hallintaansa, koska niiden kaatuminen olisi pahentanut luottokriisiä ja nostanut merkittävästi korkotasoa. Pelastusoperaation arvioidaan maksavan amerikkalaisille veronmaksajille 100 miljardia dollaria. Toukokuussa 2010 Freddie Mac pyysi lisärahoitusta, joka nostaa laskun yhtiöiden pelastamisesta noin 126 miljardiin dollariin, josta Freddie Macin osuus olisi 60 miljardia.
Fannie Mae

The Federal National Mortgage Association (FNMA) (), yleisesti tunnettu nimellä Fannie Mae, on yhdysvaltalainen puolivaltiollinen asuntolainoja rahoittava yhtiö. Fannie Mae hallitsee yhdessä Freddie Macin kanssa noin puolta Yhdysvaltain asuntolainamarkkinoista.
Fannie Mae perustettiin valtion laitokseksi vuonna 1938 osana Franklin D. Rooseveltin New Deal -ohjelmaa myöntämään rahoitusta asuntomarkkinoilla. Seuraavat 30 vuotta se oli lähes monopoliasemassa lainaamassa varoja asuntolainoja myöntäville pankeille ja muille rahoituslaitoksille. Fannie Mae yksityistettiin ja vietiin pörssiin vuonna 1968.
Yhtiö oli vuoden 2013 Fortune 500 -listalla 12. sijalla.
Yhdysvaltain luottokriisi.
Yhdysvaltain luottokriisi ajoi Fannie Maen vaikeuksiin. Yhdysvaltain liittovaltio päätti 7. syyskuuta 2008 ottaa Freddie Macin ja Fannie Maen hallintaansa, koska niiden kaatuminen olisi pahentanut luottokriisiä ja nostanut merkittävästi korkotasoa. Pelastusoperaation arvioitiin maksavan amerikkalaisille veronmaksajille mahdollisesti jopa 100 miljardia dollaria.
Yhtiöt hallitsivat yhdessä lähes puolta Yhdysvaltain 12 biljoonan dollarin asuntolainamarkkinoista. Neljän viimeisen vuosineljänneksen aikana ne tekivät 14 miljardin dollarin tappiot.
Calypso (kappale)

Calypso on yhdysvaltalaisen folkmuusikon John Denverin vuoden 1975 kappale, joka julkaistiin singlenä. Myöhemmin se oli kappaleena "Windsong"-albumilla. Calypso on kunnianosoitus ranskalaiselle mertentutkijalle Jacques-Yves Cousteaulle ja tämän tutkimusalukselle "Calypsolle".
Single oli 27. syyskuuta 1975 Billboard Hot 100 -singlelistan ykkösenä viikon ajan.
Valo (täsmennyssivu)

Valo voi tarkoittaa esimerkiksi seuraavia:
I’m Not Jesus

I'm Not Jesus on metallimusiikkiyhtye Apocalyptican single joka on myös ilmestynyt levyllä Worlds Collide. Kappaleessa on laulajana Corey Taylor joka tunnetaan muun muassa yhtyeistä Slipknot ja Stone Sour. Corey Taylorin ansiosta kappale on saanut kuuluvuutta myös Yhdysvalloissa.
Tietoa.
Kappaleen on säveltänyt Apocalyptica, Johnny Andrews ja Geno Leonardo. Coreyn lauluraita on nauhoitettu
Luminous Studiolla Dallasissa Texasin osavaltiossa, rummut on nauhoitettu Helsingissä Suomessa, ja Apocalyptica nauhoitettiin Tukholmassa Ruotsissa. Lisäksi mainittakoon että Taylorin raita nauhoitettiin hänen syntymäpäivänään vuonna 2006. Levyn tuottajana on Johnny Andrews.
Kappaleen instrumentit ovat:
Kappalelista.
Premium Edition
Konserttiesitys.
Apocalyptica ja Taylor eivät ole esiintyneet yhdessä. Aina kun Apocalyptica esittää kappaleen, yksi selloista korvaa laulun soittamalla saman melodian. Taylor kertoi eräässä haastattelussaan toivovansa että pääsisi esittämään kappaleen joskus Apocalyptican kanssa.
František Šimůnek

František Šimůnek (2. joulukuuta 1910 – 17. heinäkuuta 1989) oli tšekkoslovakialainen maastohiihtäjä, mäkihyppääjä ja yhdistetyn hiihtäjä. Hän saavutti hopeaa 4 × 10 kilometrin viestistä MM-kisoissa 1933. 
Šimůnek sijoittui kahdeksanneksi yhdistetyn normaalikilpailussa ja 23:nneksi mäkihypyn suurmäessä Lake Placidin olympialaisissa 1932. Neljä vuotta myöhemmin Garmisch-Partenkirchenissä hän oli viides sekä 4 × 10 kilometrin viestissä että yhdistetyssä. Lisäksi hän kilpaili 18 kilometrin hiihdossa, jossa oli yhdestoista. 
Šimůnek kilpaili vielä Sankt Moritzissa 1948, jolloin hän oli 36. yhdistetyssä ja vasta 72. 18 kilometrin hiihdossa.
Vladimír Novák

Vladimír Novák (2. helmikuuta 1904 – 28. huhtikuuta 1986) oli tšekkoslovakialainen hiihtäjä. Hän voitti hopeaa 4 kertaa 10 kilometrin viestistä MM-kisoissa 1933. 
Novák sijoittui kahdenneksitoista Sankt Moritzin olympialaisissa 1928 18 kilometrin matkalla. Lake Placidissa 1932 hän oli yhdestoista 50 kilometrillä ja neljästoista 18 kilometrillä.